Onteieningsplan – Cyril gaan fyn moet lieg om hierdie storie reg te lieg | SAUK.co.za - Nuus.info
Die ANC se top ses is glo baie kwaad vir hulle takke. Uit die meer as 700 000 geskrewe kommentare wat ingedien is oor die beoogde onteieningsplan, is dit duidelik dat die meeste mense in die land gekant is daarteen. Die ANC sê sy takke het laat slaplê, hulle het gefokus op die openbare verhore en nie geskrewe ondersteuning ingedien nie.
Dit is nie verbasende nuus nie. Waarvoor is die ANC, EFF, BLF anders goed as om in die openbaar te loop en lawaai? Sodra daar egter ietsie meer substansieël verwag word, dan kom die wiele af.
Nou word daar glo beoog om die proses vir geskrewe insette te heropen. Vincent Smith, die voorsitter van die Parlementêre kommissie oor die beoogde wysiging van artikel 25 sê egter dat dit nie wettig sal wees nie. En omtrent almal stem met hom saam.
So nou sal Cyril fyn moet lieg om dit reg te lieg. Hy het klaar gesê die plan gaan in elk geval voort. Hoe gaan hy vir die wêreld verduidelik kry dat die meeste bewysbare, skriftelike insette dui daarop dat die bevolking van die land nie ten gunste van die plan is nie?
Daar kom vir ons 'n paar baie duidelike lesse en aanduidings uit hierdie aangeleentheid.
1) Openbare menings kan georkestreer word. Dis wat op papier is wat tel. Ons kan optogte hou en openbare vergaderings byeen roep en praat, praat, praat…dis bewyse wat tel. Ons kan ure lank op Facebook ons menings lug. Dis betrokkenheid wat tel. Ons kan selfbeskikking of grondhervorming of onteiening of sessessie op die sosiale media bedryf – dis by die mandaat, die bewysbare stuk op papier waar die sleutel lê.
Ons kan dus maar kennis neem dat ons in die toekoms met dieselfde uitdaging as ou Cyril gaan sit. As ons selfbeskikking wil eis, sal ons met bewyse moet kom. En daardie bewys gaan waterdig en solied moet wees – byvoorbeeld die aantal stemme wat in 2019 se verkiesing uitgebring word vir selfbeskikking. Die aantal ondersteuners op 'n Facebookblad gaan presies ewe min werd wees as die histeriese lawaai tydens die openbare verhore – dis wat tasbaar en sigbaar en bewysbaar is wat die wa deur die drif gaan haal.
2) Die belang van grondvlakverteenwoordiging vir 'n politieke party is onskatbaar. As die ANC se takke gedoen het wat hulle moes, was daar nie vanoggend 'n skuiwergat nie. Daarom is dit so ontsettend belangrik dat elke individu wat 'n politieke party ondersteun, ongeag of dit FN of 'n ander is, inskakel by 'n tak of inisiatief neem om een te stig in hulle omgewing. Die takke is die mense wat die leierskap van die party verkies op 'n kongres. Dis die mense wat die kandidate nomineer vir die komende verkiesing. Dis die mense wat die reg het om as verkiesingswaarnemers in 'n lokaal te mag staan en kyk dat daar nie verkul word nie. Dis die mense wat help met ledewerwing. Dis die mense wat koördineer dat ons huisbeveiliging en volkshulp kan uitrol na gebiede waar ons nog nie is nie. Die takke hou 'n party se arms omhoog, of kelder hom. En dis die taklede wie se mening uiteindelik tel omdat dit bewysbare, tasbare en grondwetlike insette is, nie die ouens wat op Facebook probeer insette lewer nie. Enigeen kan onder enige profielnaam op die sosiale media probeer politiek bedryf.
Ons doen weereens 'n beroep op mense om asseblief met ons te kontak as u bereid is om 'n tak te stig in u omgewing. Ons sal u van alle inligting en hulp voorsien om leiding te neem en aktief 'n verskil aan ons toekoms te maak. Sewe of 12 of 22 mense in die topleierskap van 'n party kan dit onmoontlik alleen vermag. En dit is die allerenigste manier waarop ons samewerking, eenheid en vooruitgang kan bewerk.
Ons sal dom wees as ons nie uit ou Cyril se bloedneus 'n les leer nie.
Berig verkry op Front Nasionaal se blad
Polisie doen niks na onwettige grondbesetters naby Burgersfort boer bestook met klippe en sinkhuise oprig op plaasgrond »